અમદાવાદ-નાસિક વચ્ચે 13મી ફેબ્રુઆરીથી હવાઇ સેવા શરૂ થશે | Vyaapaar Samachar
અમદાવાદ-નાસિક વચ્ચે 13મી ફેબ્રુઆરીથી હવાઇ સેવા શરૂ થશે
auto-news-india | January 27, 2019, 11:10 AM
ગાંધીનગર : કેન્દ્રની ઉડાન યોજના હેઠળ 13મી ફેબ્રુઆરી થી અમદાવાદ થી ઓઝાર (નાસિક) હવાઇ સેવાનો પ્રારંભ કરવામાં આવશે. એટલું જ નહીં ડીસા એરપોર્ટ થી જેસલમેર-જોધપુર-અમદાવાદ-ડીસા હવાઇ સેવા શરૂ કરવા કેન્દ્ર સરકારને રજૂઆત કરવામાં આવી છે.
નાગરિક ઉડ્ડયન મંત્રી ભૂપેન્દ્રસિંહ ચૂડાસમાની અધ્યક્ષતામાં કેન્દ્રના નાગરિક ઉડ્ડયન મંત્રાલયના અધિકારીઓની એક બેઠક યોજવામાં આવી હતી જેમાં અમદાવાદ થી નાસિકની આ હવાઇ સેવા શરૂ કરવાનું નક્કી કરવામાં આવ્યું છે. આ રૂટ શરૂ થવાથી ગુજરાતના યાત્રાળુઓને શીરડી, શનિ-શીંગણાપુર, ત્રંબકેશ્વર જેવા ધાર્મિક સ્થળોનો લાભ મળશે.
આ રૂટ માટે 70 મુસાફરોની ક્ષમતા ધરાવતા એટીઆર-72 વિમાનનો ઉપયોગ કરાશે જેમાં 35 બેઠકો આરસીએસ એટલે કે રિજીયોનલ એર કનેક્ટિવિટી સ્કીમ હેઠળ આવરી લેવાશે. ટીકીટનો દર 2060 રૂપિયા રાખવામાં આવ્યો છે. ચૂડાસમાએ કહ્યું હતું કે રાજ્યના નાગરિકોને આરસીએસ યોજનાનો લાભ મળે તે માટે ઇન્ટરનેશનલ ફ્લાઇટ કઇ રીતે શરૂ કરી શકાય તે અંગે ચર્ચા કરવામાં આવી છે.
ડીસા થી રાજસ્થાનના સ્થળો સાથે પણ ઉડાન યોજના હેઠળ વિમાનની સેવા શરૂ કરી શકાય કે કેમ તે જોવા પણ કેન્દ્રીય મંત્રાલયને કહેવામાં આવ્યું છે. રાજ્યમાં હાલ મુંબઇ થી પોરબંદર અને કંડલા તેમજ અમદાવાદ થી હુબલી, જેસલમેર, કંડલા, પોરબંદર અને સુરત થી જેસલમેર જવા માટેની સુવિધા શરૂ કરવામાં આવી છે.
હવે રાજ્યમાં હવાઇ સેવાનો ત્રીજો રાઉન્ડ બહાર પાડવામાં આવ્યો છે જેમાં ત્રણ વોટર ડ્રોમ એરિયા અને 13 અન્ય રૂટ પર હવાઇ સેવા શરૂ કરાશે. વોટર ડ્રોમ એરિયામાં સાબરમતી રીવરફ્રન્ટ થી સ્ટેચ્યુ ઓફ યુનિટી થી સુરત અને સાબરમતી રીવરફ્રન્ટ થી શેત્રુંજી ડેમ સુધી સી-પ્લેન મારફતે હવાઇ સેવા શરૂ કરાશે.
અન્ય 13 રૂટ કે જેમાં ફ્લાઇટ શરૂ કરાશે...
1. બેલગામ થી વડોદરા અને અમદાવાદ
2. કિશનગઢ થી અમદાવાદ
3. દિલ્હી થી જામનગર
4. અમદાવાદ થી ઉદેપુર, અમરેલી
5. સુરત, ભાવનગર, રાજકોટ
6. બેલગામ થી સુરત કિશનગઢ, સુરત, બેલગામ
7. બેંગલોર થી જામનગર, હૈદરાબાદ, જામનગર, બેંગલોર
8. હીડન થી જામનગર, ગોવા, જામનગર, હીડન
9. સુરત, ભાવનગર, મુંબઇ સુરત
10. માંડવી, સુરત, ઉજ્જૈન, સુરત લોનાવાલા
11. એમબીવેલી, સુરત, બારામતી અને સુરત
12. અમદાવાદ, ઉજ્જૈન ઇન્દોર
13. દાંતિયા ઇન્દોર, છીદવાડા ઇન્દોર, ઉજ્જૈન અમદાવાદ
આ હવાઇ સેવાઓ શરૂ કરવા 28મી જાન્યુઆરી થી ટેન્ડર સબંધીત કાર્યવાહી શરૂ કરાશે. આ પ્રક્રિયા ઓગષ્ટ 2019 સુધીમાં પૂર્ણ કરી હવાઇ સેવાઓની શરૂઆત કરવામાં આવશે.